ออมสินเทหมื่นล้านให้กู้บ้าน
ออมสินร่วมกระตุ้นอสังหาฯจัดสินเชื่อบ้านวงเงิน 1 หมื่นล้านบาทกู้ได้รายละ3 ล้านบาท
23 ต.ค. 2558

ออมสินร่วมกระตุ้นอสังหาฯจัดสินเชื่อบ้านวงเงิน 1 หมื่นล้านบาทกู้ได้รายละ3 ล้านบาท
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า กระทรวงการคลังได้มอบหมายให้ธนาคารออมสินเข้าช่วยกระตุ้นภาคอสังหาริมทรัพย์ ด้วยการปล่อยกู้ให้กับผู้มีรายได้น้อยในลักษณะเดียวกับธนาคารอาคารสงเคราะห์ (ธอส.) หลังจากที่วงเงิน 1 หมื่นล้านบาทแรกจาก ธอส.หมดลง
นายชาติชาย กล่าวว่า ธนาคารออมสินได้นำเสนอโครงการสินเชื่อบ้านออมสินเพื่อประชาชนสำหรับผู้มีรายได้น้อยจนถึงระดับปานกลาง ซึ่งมีวงเงินสนับสนับสนุนในเบื้องต้นจำนวน 1 หมื่นล้านบาท เหมือนกับ ธอส. สำหรับผู้มีสิทธิเข้าโครงการจะต้องรายได้สุทธิไม่เกิน 3 หมื่นบาท/เดือน ต้องการซื้อบ้านพร้อมที่ดิน หรือห้องชุดคอนโดมิเนียม ธนาคารให้กู้สูงสุดต่อรายไม่เกิน 3 ล้านบาท ระยะเวลากู้สูงสุด 30 ปี
สำหรับอัตราดอกเบี้ยเงินกู้ ธนาคารคิดปีที่ 1 อยู่ที่ 3.5%  ปีที่ 2 อยู่ที่ 4.25% และปีที่ 3 เป็นต้นไปคิดอัตราดอกเบี้ยเงินกู้ลูกค้ารายย่อยชั้นดี (เอ็มอาร์อาร์) ลบ 1% ลูกค้าที่ยื่นความประสงค์ต้องได้รับการอนุมัติและจัดทำนิติกรรมสัญญาให้แล้วเสร็จภายในวันที่ 30 เม.ย. 2559 ทั้งนี้เงื่อนไขการผ่อนชำระเหมือนกับ ธอส.
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวว่า  การปล่อยสินเชื่อแบบผ่อนปรนของธนาคารเฉพาะกิจของรัฐเป็นเรื่องที่ธนาคารจะต้องให้ความสำคัญในการดูแลส่วนดังกล่าวไม่ให้ส่งผลกระทบกับสถานะของธนาคาร โดยต้องมีมาตรการในการติดตามดูแลสินเชื่อที่ดีเพื่อป้องกันไม่ให้กลายเป็นหนี้เสีย
ทั้งนี้ กระบวนการดูแลสินเชื่อดังกล่าวคงไม่ใช่เฉพาะแค่การปล่อยสินเชื่อแบบผ่อนปรนเท่านั้น แต่ต้องติดตามให้มีประสิทธิภาพ ซึ่งคณะกรรมการของธนาคารต้องไปพิจารณาเรื่องกฎเกณฑ์และการดูแลสินเชื่อให้มีศักยภาพที่สุด
“ถ้ามีการปรับปรุงเงื่อนไขก็ต้องแน่ใจว่ามีกระบวนการขั้นตอนในการติดตามที่เข้มข้นมากขึ้นด้วย” ผู้ว่าการ ธปท.กล่าว